钦定古今图书集成/明伦汇编/宫闱典/第071卷 > 《册广陵王为皇太子文》同前
## 钦定古今图书集成/明伦汇编/宫闱典/第071卷 > 《册广陵王为皇太子文》同前

维贞元二十一年，岁次乙酉，四月庚午朔五日甲申，
皇帝若曰：“建储贰者，必贤于冢嗣；固邦本者，允属于
元良。咨尔元子广陵王某，幼而岐嶷，长标洵淑。佩《诗》
《礼》之明训，禀忠孝之弘规。居常保谦，动必循道。识达
刑政，器含温文。爱敬奉于君亲，仁德闻于兆庶。神祇
龟筮，罔不叶从。是用命尔为皇太子。於戏！惟我烈祖”
之有天下也，功格于上帝，祚流于无穷。“光缵洪绪，逮
予十叶。虔恭寅畏，日慎一日。付尔以承祧之重，励尔
以主鬯之勤；以贞万国之心，以扬三善之德。尔其尊
师重傅，亲贤远佞，非礼勿践，非义勿行，对越天地之
耿光，丕承祖宗之休烈，可不慎欤！”